Kuda laut

Kuda laut () atau unduk-unduk (, .) ialah sejenis ikan laut dalam genus Hippocampus dalam keluarga Syngnathidae order Syngnathiformes. Kuda laut ialah perenang yang lebih perlahan daripada arus laut dan perlu menggunakan ekornya untuk menahan pada rumpai laut sebelum dihanyutkan.

 Peristilahan 
Ia turut dikenali dengan nama "unduk-unduk", yang merupakan turunan akar proto-Melayu-Polinesia Barat, khususnya di Pantai Timur. Kata ini turut dipakai untuk merujuk pada kelompok ikan kecil dalam subkeluarga Syngnathinae, atau merujuk khusus pada spesies ikan berkepala tirus dalam subkeluarga tersebut iaitu Doryichthys boaja. Selain itu, ia turut dikenali sebagai korek telinga atau tangkur kuda.

 Ciri-ciri 
Spesies-spesies kuda laut ini wujud daripada sekecil 1.5 hingga sebesar 35.5 sentimeter. Kepala dan muncungnya panjang berleher menyerupai kuda begitu juga dengan ekor badan. Kepala ikan ini turut berjambul seakan-akan bermahkota; setiap spesies mempunyai bentuk jambul tersendiri. Kedua-dua biji matanya dapat bergerak sendiri seakan-akan mata sesumpah. Ekornya menggulung sepanjang masa kecuali dalam keadaan tertentu. 

Haiwan ini dianggap sama jenis dengan ikan cuma tidak bersisik sebaliknya berkulit nipis diregangkan meruas pada rerangka berbuku gelang keras yang melindungi daripada bahaman pemangsa; setiap spesies mempunyai bilangan buku gelang badan yang tersendiri.

 Tabiat 

 Pergerakan 
Kuda laut berenang dengan badan yang menegak sambil menggerakkan sirip belakang manakala sirip sisi (atau pektoral) kepalanya digunakan untuk mengemudi. Pergerakannya sangat perlahan maka ia sering memaut pada objek pegun menggunakan ekornya.

Ia mampu menyamar dengan baik, bahkan juga mampu menumbuhkan bonjol sendiri pada badan untuk menyesuaikan diri dengan persekitaran.

 Pemakanan 
Kuda laut menggunakan muncung panjang untuk menyedut makanan di sekelilingnya.

 Pembiakan 
Telur-telur yang disenyawakan oleh si betina pasangan dimasukkan ke dalam kantung perut si jantan yang bertisu lembut, membekalkan bekalan oksigen dan peredaran haba eraman secukupnya serta membantu penyahtinjaan. Si jantan pasangan pula akan menghasilkan hormon prolaktin yang penting untuk tumbesaran telur-telur pada ketika ini. Kebuntingan si jantan mengambil masa 2 hingga 4 minggu.

Anak-anak ikan menetas dalam kantung yang dikawal tahap kemasinannya agar dapat dibiasakan dengan air laut secara beransur-ansur.

 Hubungan dengan manusia 
Kuda laut dipercayai oleh masyarakat nelayan di Pantai Timur Semenanjung Malaysia sebagai suatu haiwan yang kuat kerana tenangnya mengharungi air yang deras serta mampu menghalau jampi atau semangat jahat: ketulan ikan ini yang dikeringkan sering digantung di depan pintu rumah untuk tujuan ini, begitu juga dengan motif ukiran pada kepala atau salir tingkap rumah Melayu mahupun pada ukiran haluan perahu kolek. Rupa kuda laut atau unduk-unduk ini juga sering ditunjukkan pada corak songket dan ukiran keris.

Spesies
Berdasarkan tinjauan taksonomi terbaru secara keseluruhan bagi genus Hippocampus dengan tambahan spesies baru dan tinjauan taksonomi parsial tambahan, jumlah spesies yang diakui dalam genus ini dianggap sebanyak 46 (didapatkan kembali Mei 2020):

 Hippocampus abdominalis Lesson, 1827
 Hippocampus algiricus Kaup, 1856
 Hippocampus angustus Günther, 1870
 Hippocampus barbouri Jordan & Richardson, 1908 (kuda laut coreng)
 Hippocampus bargibanti Whitley, 1970
 Hippocampus breviceps Peters, 1869
 Hippocampus camelopardalis Bianconi, 1854
 Hippocampus capensis Boulenger, 1900
 Hippocampus casscsio Zhang, Qin, Wang & Lin, 2016
 Hippocampus colemani Kuiter, 2003
 Hippocampus comes Cantor, 1850 (kuda laut rimau)
 Hippocampus coronatus Temminck & Schlegel, 1850
 Hippocampus curvicuspis Fricke, 2004
 Hippocampus dahli J. D. Ogilby, 1908
 Hippocampus debelius Gomon & Kuiter, 2009
 Hippocampus denise Lourie & Randall, 2003
 Hippocampus erectus Perry, 1810 (kuda laut punjut)
 Hippocampus fisheri Jordan & Evermann, 1903
 Hippocampus guttulatus Cuvier, 1829
 Hippocampus haema Han, Kim, Kai & Senou, 2017
 Hippocampus hippocampus (Linnaeus, 1758)
 Hippocampus histrix Kaup, 1856 (kuda laut duri)
 Hippocampus ingens Girard, 1858
 Hippocampus japapigu Short, R. Smith, Motomura, Harasti & H. Hamilton, 2018
 Hippocampus jayakari Boulenger, 1900
 Hippocampus jugumus Kuiter, 2001
 Hippocampus kelloggi Jordan & Snyder, 1901
 Hippocampus kuda Bleeker, 1852 (kuda laut rintik)
 Hippocampus minotaur Gomon, 1997
 Hippocampus mohnikei Bleeker, 1854
 Hippocampus nalu Short, Claassens, R. Smith, De Brauwer, H. Hamilton, Stat & Harasti, 2020
 Hippocampus paradoxus Foster & Gomon, 2010
 Hippocampus patagonicus Piacentino & Luzzatto, 2004
 Hippocampus planifrons Peters, 1877
 Hippocampus pontohi Lourie & Kuiter, 2008
 Hippocampus pusillus Fricke, 2004
 Hippocampus reidi Ginsburg, 1933
 Hippocampus satomiae Lourie & Kuiter, 2008
 Hippocampus sindonis Jordan & Snyder, 1901
 Hippocampus spinosissimus Weber, 1913 (kuda laut landak)
 Hippocampus subelongatus Castelnau, 1873
 Hippocampus trimaculatus Leach, 1814
 Hippocampus tyro Randall & Lourie, 2009
 Hippocampus waleananus Gomon & Kuiter, 2009
 Hippocampus whitei Bleeker, 1855
 Hippocampus zebra Whitley, 1964
 Hippocampus zosterae Jordan & Gilbert, 1882

 Rujukan 

Kategori:Syngnathidae
Kategori:Haiwan yang boleh berubah warna